ADVOKATLIK GUVOHNOMASINI BERIShNING VAQTINChALIK TARTIBI TO‘G‘RISIDA

“Advokatura instituti takomillashtirilishi munosabati bilan O‘zbekiston Respublikasining ayrim qonun hujjatlariga o‘zgartish va qo‘shimchalar kiritish to‘g‘risida”gi O‘zbekiston Respublikasining 2008-yil 31-dekabrdagi O‘RQ-198-son Qonuni (O‘zbekiston Respublikasi qonun hujjatlari to‘plami, 2008-y., 52-son, 514-modda) (bundan buyon matnda Qonun deb yuritiladi) talablarini ta’minlash maqsadida buyuraman:
 1. Qonunning 7-moddasiga asosan 2009-yil 1-yanvar holatiga faoliyat ko‘rsatayotgan advokatlik byurolari, hay’atlari va firmalari, shuningdek ularda ishlayotgan advokatlar advokatlik byurolari, hay’atlari va firmalarining tashkiliy-huquqiy shakllarini, litsenziyalarini hamda advokat maqomlarini 2009-yil 1-iyulga qadar Qonunga muvofiqlashtirishi shartligi ma’lumot uchun qabul qilinsin.
 Advokat maqomini Qonunga muvofiqlashtirish O‘zbekiston Respublikasi Adliya vazirligi tomonidan belgilangan tartibda tasdiqlanadigan advokatlik guvohnomasining yangi namunasi bilan tasdiqlanadi. 
 2. Belgilab qo‘yilsinki, advokatlarga tegishli advokatlik byurolari, hay’atlari va firmalari tomonidan muqaddam berilgan guvohnomalar adliya organlari tomonidan ularga yangi namunadagi advokatlik guvohnomasi berilgunga qadar amalda bo‘ladi. 
 3. Advokatlarga tegishli advokatlik byurolari, hay’atlari va firmalari tomonidan muqaddam berilgan va amal qilish muddati 2008-yil 31-dekabrdan keyin tugagan guvohnomalarning muddati yangi namunadagi advokatlik guvohnomasi berilgunga qadar uzaytirilgan deb hisoblansin. 
 4. Mazkur buyruq davlat ro‘yxatidan o‘tkazilsin hamda O‘zbekiston Respublikasi vazirliklari, davlat qo‘mitalari va idoralari normativ-huquqiy hujjatlarining Davlat reyestriga tegishli yozuv kiritilsin. 
 5. Qonun hujjatlarini turkumlash va huquqiy axborot boshqarmasi (A. Inanbabayev) va Notariat, FHDY va advokatura boshqarmasi (D. Yakubova) ushbu normativ-huquqiy hujjatni 10 kun muddat ichida barcha manfaatdor shaxslarga yetkazilishini va “O‘zbekiston Respublikasi qonun hujjatlari to‘plami” — “Sobraniye zakonodatelstva Respubliki Uzbekistan”da nashr etilishini ta’minlasin.
 6. Mazkur buyruq davlat ro‘yxatidan o‘tkazilgan kundan boshlab o‘n kundan keyin kuchga kiradi va 2009-yilning 1-iyuliga qadar amal qiladi.
 7. Ushbu buyruqning ijrosini nazorat qilish vazir o‘rinbosari E. Kanyazov zimmasiga yuklatilsin.